རྡོ་རྗེ་མ་ལ་སོགས་པ་རྣམས་ཀྱིས་གཟུགས་ལ་སོགས་པ་རྣམ་པར་དག་པར་རོ་ཞེས་དགོངས་སོ། དབང་པོ་ཞེས་པ་
ནི་ཤར་གྱི་འདབ་མའོ། གཤིན་རྗེ་ཞེས་པ་ནི་ལྷོའིའོ། ཆུ་དབང་ཞེས་པ་ནི་ནུབ་ཀྱིའོ། ལུས་ངན་ཞེས་པ་ནི་བྱང་གི་འདབ་
མའོ། དབུས་སུ་ཞེས་པ་ནི་ཟེ་འབྲུ་ལའོ། ཕྱི་རོལ་གྱི་ནི་འཕར་མ་ཞེས་པ་ནི་ཕྱི་རོལ་གྱི་སྐྱེ་མཆེད་ཀྱི་རང་བཞིན་དུ་གྱུར་
པ་ལ་གཽ་རཱི་ལ་སོགས་པས་མནན་པ་ཉིད་དོ། སྲིད་དང་ཞི་བའི་རང་བཞིན་གྱིས། ཞེས་པ་ལ། སྲིད་པ་ནི་གཟུང་བའོ།
མྱ་ངན་ལས་འདས་པ་ནི་གཟུང་བ་ལས་གྲོལ་བའོ། ལྷ་མོ་ཐམས་ཅད་ཁ་དོག་གནག ། ཅེས་པ་ནི་བདག་མེད་མ་ལ་
སོགས་པ་ལྷ་མོ་བཅོ་ལྔ་པོ་རྣམས་སོ། གཽ་རཱི་ལ་སོགས་པ་རྣམས་ནི་འཆད་པར་འགྱུར་བའི་སྣ་ཚོགས་པའི་ཁ་དོག་
ཉིད་དོ། གྲི་གུག་ནི་གྲི་གུག་ཉིད་དོ། འཁོར་ལོ་ཞེས་བྱ་བ་ལ་སོགས་པའི་རྒྱན་གསུངས་པ་ནི་དཔུང་རྒྱན་ལ་སོགས་
པར་བལྟ་བར་བྱའོ། དེ་ལྟར་ཐམས་ཅད་རྣམ་པར་བཤད། ཅེས་པ་ནི་དེ་དག་ཐམས་ཅད་ཉིད་མངོན་པར་བྱང་ཆུབ་པ་
རྣམ་པ་ལྔར་བསྟན་ཏེ། ཐམས་ཅད་ཀྱི་སྐུ་མདོག་དང་། ཕྱག་མཚན་ལ་སོགས་པ་འདྲའོ། ས་བོན་དག་ནི་ཐ་དད་
དེ། ཇི་ལྟར་བདག་མེད་མ་ནི་ཨཾ་ངོ་། རྡོ་རྗེ་མ་ནི་ཨཱཾ་ངོ་། དཀར་མོའི་ཨིཾ་ངོ་། ཆུ་མའི་ཨཱིཾ་ངོ་། རྡོ་རྗེ་མཁའ་འགྲོ་མའི་
ཨུཾ་ངོ་། པུཀྐ་སཱིའི་ཨཱུཾ་ངོ་། རི་ཁྲོད་མའི་རྀཾ་ངོ་། གཏུམ་མོའི་རཱྀཾ་ངོ་། གཡུང་མོའི་ལྀཾ་ངོ་། ཡང་ན་དཀར་མོའི་ལཱྀཾ་ངོ་། ཆོམ་
རྐུན་མའི་ཨེཾ་ངོ་། རོ་ལངས་མའི་ཨཻཾ་ངོ་། གྷསྨ་རིའི་ཨོཾ་ངོ་། མཁའ་སྤྱོད་མའི་ཨཽཾ་ངོ་། ས་སྤྱོད་མ་ནི་ཨཾ་ངོ་། ང་རྒྱལ་ལ་
སོགས་སྐྱོན་དྲུག་རྣམས།